Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για τον περιορισμό των εκπομπών οξειδίων του αζώτου από υποηχητικά αεριωθούμενα αεροσκάφη της πολιτικής αεροπορίας»

(98/C 214/03)

Στις 13 Φεβρουαρίου 1998, και σύμφωνα με το άρθρο 84, παράγραφος 2 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 31 Mαρτίου 1998 με βάση εισηγητική έκθεση του κ. Gafo Fernαndez (συνεισηγητές: η κ. Strφm και ο κ. Τσιριμωκός).

Κατά την 354η σύνοδο ολομέλειάς της (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 119 ψήφους υπέρ, 2 κατά και 2 αποχές την ακόλουθη γνωμοδότηση.

1. Εισαγωγή

1.1. Στόχος της παρούσας πρότασης οδηγίας είναι να μετριαστεί η αύξηση των εκπομπών NOx των υποηχητικών αεριωθούμενων αεροσκαφών, σε μια προσπάθεια να αντισταθμιστεί η προβλεπόμενη σημαντική αύξηση της εναέριας κυκλοφορίας κατά τα προσεχή έτη με μία μεγαλύτερη απόδοση ως προς τις εκπομπές των νέων κινητήρων με τους οποίους θα εφοδιάζονται τα αεροσκάφη που θα χρησιμοποιούνται στην Ευρωπαϊκή Ένωση.

1.2. Προς τούτο, καθορίζονται νέα όρια για τις εκπομπές NOx των κινητήρων, για τα οποία λαμβάνονται υπόψη δύο διαφορετικά επίπεδα ισχύος. Παράλληλα, επιβάλλεται απαγόρευση εγγραφής στα μητρώα της πολιτικής αεροπορίας των κρατών μελών αεροσκαφών με κινητήρες που δεν πληρούν τους όρους που προβλέπονται στην οδηγία.

1.3. Προκειμένου να δοθούν επαρκείς προθεσμίες στη βιομηχανία κατασκευής αεροκινητήρων και στις αεροπορικές εταιρείες για να θέσουν σε εφαρμογή τις νέες διατάξεις, ορίζονται δύο ημερομηνίες αναφοράς: η πρώτη, 31 Δεκεμβρίου 1999, για τη συμμόρφωση των κινητήρων νέου σχεδιασμού με τους νέους περιορισμούς, και η δεύτερη, 31 Δεκεμβρίου 2007, για την απαγόρευση εφοδιασμού των αεροσκαφών με κινητήρες το πρώτο μοντέλο των οποίων κατασκευάστηκε πριν από την έναρξη ισχύος της παρούσας οδηγίας.

1.4. Η ανωτέρω απαγόρευση εφαρμόζεται αποκλειστικά στα αεροσκάφη που είναι εγγεγραμμένα σε μητρώα χωρών της Ευρωπαϊκής Ένωσης και, ως εκ τούτου, δεν επηρεάζει την κυκλοφορία αεροσκαφών που προέρχονται από τρίτες χώρες, είναι εγγεγραμμένα σε αυτές και διασχίζουν τον εναέριο χώρο της Ένωσης ή διέρχονται από τους αερολιμένες της.

1.5. Η υπό εξέταση πρόταση επαναλαμβάνει και υποστηρίζει το ψήφισμα της τρίτης συνεδρίασης της Επιτροπής Προστασίας του Περιβάλλοντος στην Αεροπορία (Committee on Aviation Environmental Protection) (CAEP/3), που λειτουργεί στο πλαίσιο του Διεθνούς Οργανισμού Πολιτικής Αεροπορίας (International Civil Aviation Organization - ICAO).

2. Γενικές παρατηρήσεις

2.1. Η ΟΚΕ εγκρίνει την πρόταση οδηγίας, η οποία αναμένεται να συμβάλει στη βελτίωση του περιβάλλοντος, τόσο όσον αφορά το σχηματισμό του όζοντος της ανώτερης τροπόσφαιρας όσο και τη μείωση των εκπομπών αερίων που προκαλούν το φαινόμενο του θερμοκηπίου (ως αποτέλεσμα των N2O).

2.2. Λόγω ακριβώς αυτής της επίπτωσης των N2O, η ΟΚΕ θεωρεί απαραίτητο να αναφερθεί η συμβολή του εν λόγω μέτρου στην εκπλήρωση των δεσμεύσεων που ανελήφθησαν στη Διάσκεψη του Κιότο.

2.3. Αν και η ΟΚΕ κατανοεί ότι το άρθρο 84 της Συνθήκης αποτελεί την παραδοσιακή βάση της πολιτικής μεταφορών της Ευρωπαϊκής Ένωσης, θα επιθυμούσε να υπάρξει επίσης μια συμπληρωματική αναφορά στο άρθρο 130 Σ, δεδομένου ότι ο απώτερος στόχος της οδηγίας αυτής είναι η προστασία του περιβάλλοντος.

2.4. Η ΟΚΕ θα έκρινε επίσης σκόπιμο να συμπεριληφθεί στις αιτιολογικές σκέψεις της οδηγίας μια εκτενέστερη αναφορά στην αλληλεπίδρασή της με την οδηγία 92/14/ΕΟΚ (περιορισμός του θορύβου των αεροπλάνων).

2.5. Η ΟΚΕ φρονεί, τέλος, ότι στις αιτιολογικές σκέψεις της οδηγίας θα έπρεπε να αναφερθεί ρητώς η εφαρμογή της στις χώρες του Ευρωπαϊκού Οικονομικού Χώρου και στις υποψήφιες για ένταξη χώρες.

3. Ειδικές παρατηρήσεις

3.1. Η ΟΚΕ προτείνει να προστεθεί η εξής νέα αιτιολογική σκέψη:

«Εκτιμώντας ότι το εν λόγω μέτρο θα έχει θετικές επιπτώσεις στη μείωση των εκπομπών αερίων που προκαλούν το φαινόμενο του θερμοκηπίου, πράγμα που συνιστά έναν από τους στόχους των δεσμεύσεων που ανελήφθησαν στο Κιότο στο πλαίσιο του υψηλού επιπέδου προστασίας του περιβάλλοντος που προβλέπεται στο άρθρο 130 Σ της Συνθήκης, καθώς και ότι η πρόταση συμβάλλει στην υιοθέτηση του ίδιου μέτρου, με δεσμευτικό χαρακτήρα, και από πλευράς του ICAO.»

3.2. Η ΟΚΕ προτείνει να προστεθεί η εξής νέα αιτιολογική σκέψη:

«Εκτιμώντας ότι η παρούσα οδηγία πρέπει να εφαρμοσθεί, το ταχύτερο δυνατό, τόσο στις χώρες του Ευρωπαϊκού Οικονομικού Χώρου, όσο και στις υποψήφιες για ένταξη στην Ευρωπαϊκή Ένωση χώρες.»

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS